# Διαρθρωτικές Λέξεις

|  |
| --- |
| Οι διαρθρωτικές είναι μεταβατικές – συνδετικές λέξεις, οι οποίες ενώνουν νοήματα στο πλαίσιο : α. μιας περιόδου, β. μιας παραγράφου, γ. περισσότερων παραγράφων. Υπάρχουν αρκετές κατηγορίες διαρθρωτικών λέξεων με τις οποίες επιτυγχάνονται ποικίλες νοηματικές σχέσεις. Τέτοιες είναι οι ακόλουθες:  |

* **Αντίθεση – Εναντίωση**: αλλά, όμως, ενώ, αντίθετα, ωστόσο, απεναντίας, κι όμως, πέρα απ’ αυτά όμως, μολονότι, παρά το γεγονός ότι… κτλ
* **Χρονική σειρά** -**Ακολουθία νοημάτων**: όταν, αφού, καθώς, αρχικά, μόλις, σήμερα, τέλος, πριν από, στον αιώνα μας, ύστερα, τώρα, μέχρι κτλ.
* **Επεξήγηση-παράδειγμα**: δηλαδή, ειδικότερα, με άλλα λόγια, πιο απλά, συγκεκριμένα, λόγου χάρη, για παράδειγμα κτλ.
* **Σύγκριση και σκοπός**: συγκριτικά, σε σχέση, παρά, απ’ όσο, απ’ ότι κτλ. σκοπός, για να, επιδίωξη, στόχος κτλ.
* **Επιβεβαίωση -Συμφωνία –Αποδοχή**: βεβαίως, εξάλλου, σίγουρα, παράλληλα, είναι αλήθεια, πράγματι, αναμφισβήτητα, αναμφίβολα, προφανώς κτλ.
* **Έμφαση –Επιτονισμός**: μάλιστα, θα ήθελα να τονίσω ότι, αξιοσημείωτο είναι το γεγονός ότι, αξίζει να επισημανθεί ότι, παρουσιάζεται επιτακτική η ανάγκη να…, πράγματι, κατεξοχήν, προπάντων, το σημαντικότερο είναι, πρωτίστως κτλ.
* **Αποτέλεσμα**: αποτέλεσμα (απόρροια), οπότε, λοιπόν, κατά συνέπεια κτλ.
* **Συμπέρασμα**: τελικά, ώστε, άρα, επιλογικά, συμπερασματικά, συνεπώς, επομένως, ανακεφαλαιώνοντας, συνοψίζοντας τα παραπάνω κτλ.
* **Προϋπόθεση και αρίθμηση**: με την προϋπόθεση, αν, εκτός αν, εφ’ όσον κτλ. πρώτον, τέλος, κατ’ αρχάς κτλ.
* **Γενίκευση και δισταγμός**: γενικά, ευρύτερα, τις περισσότερες φορές κτλ. μήπως, μη(ν) κτλ.
* **Προσθήκη –πρόσθεση**: συμπληρωματικά, αλλά…και, αλλά, πλέον, ακόμη, επίσης, επιπρόσθετα, επιπλέον, ή, και, παράλληλα, αφ’ ενός… αφ’ ετέρου, εξάλλου, κατά πρώτο λόγο… κτλ.
* **Αιτιολόγηση**: γιατί, διότι, επειδή ,αφού, εξαιτίας, που, γι’ αυτό το λόγο, το φαινόμενο οφείλεται, καθώς, μια που, λόγος είναι κτλ.
* **Τοπική σχέση και διαχωρισμός**: όπου, ή, είτε -είτε, μπορεί να κτλ.
* **Ταξινόμηση και ομοιότητα**: απ’ τη μια, απ’ την άλλη, κατά πρώτο λόγο κτλ. όπως, σαν, ομοίως, το ίδιο ισχύει, παρουσιάζει κοινά στοιχεία κτλ
* **Διάζευξη:** ή , είτε…
* **Επισήμανση της διάρθρωσης του κειμένου:**  το άρθρο χωρίζεται…, θα επιμείνουμε στις τρεις διαστάσεις του κειμένου…

Οι παραπάνω **διαρθρωτικές λέξεις και φράσεις**  εξασφαλίζουν τη συνοχή και τη συνεκτικότητα ενός κειμένου.

Ειδικότερα, **συνοχή** είναι η **εξωτερική σύνδεση**  των νοημάτων σε επίπεδο μορφής- πρόκειται δηλαδή για τη χρήση συγκεκριμένων λέξεων και φράσεων που υποδεικνύουν στον αναγνώστη τη σύνδεση των νοημάτων ( σε επίπεδο διατύπωσης)

**Η συνοχή, ωστόσο, επιτυγχάνεται και με άλλους τρόπους;**

* **Επανάληψη**  μιας λέξης που προηγήθηκε ( αυτούσια παράθεση λέξης ή φράσης)
* **Αντικατάσταση** μιας λέξης που προηγήθηκε με ισοδύναμη νοηματικά λέξη ή φράση ( αντωνυμία, επίρρημα ή άλλη συνώνυμη λέξη)
* **Παράλειψη** μιας λέξης, επειδή εννοείται εύκολα από τα προηγούμενα ( πχ παράλειψη του υποκειμένου)
* **Διατήρηση ενιαίου ύφους** στο λόγο ( τρόπος που κατεξοχήν συναντάται στα κείμενα με τα οποία έρχεται σε επαφή ο μαθητής)
* Οργάνωση του λόγου στον άξονα του **χρόνου ή του χώρου**  ( τρόπος που χαρακτηρίζει κυρίως τα αφηγηματικά και περιγραφικά κείμενα)
* Χρήση **γενικότερου όρου** ( πχ φοιτητές , σπουδαστές, μαθητές- Η σπουδάζουσα νεολαία)

**Η συνεκτικότητα ,**από την άλλη, **αποτελεί την εσωτερική σύνδεση των νοημάτων ( σε επίπεδο περιεχομένου).** Εδώ εξετάζεται **η λογική συνάφεια**  που αναπτύσσεται ανάμεσα στις ιδέες. Οι νοηματικές σχέσεις που μπορούν να συνδέουν τις ιδέες είναι παρόμοιες με αυτές που εξετάσαμε κατά την παρουσίαση της λειτουργίας των διαρθρωτικών λέξεων.

**Η νοηματική συνάφεια ( συνεκτικότητα) στις παραγράφους επιτυγχάνεται με :**

* την **ενότητα,** δηλαδή την άμεση συσχέτιση του περιεχομένου με την κατευθυντήρια ιδέα του θέματος.
* τη **λογική αλληλουχία ,** δηλαδή την παράθεση των ιδεών με λογική και φυσική σειρά.

**Πιο συγκεκριμένα, επιτυγχάνεται με:**

* **τη σαφή διάκριση των μερών** ( πρόλογος, κύριο μέρος, επίλογος) και των υποτμημάτων του κυρίου μέρους, και
* **τη χρονολογική και λογική διάταξη των ιδεών** με την οποία καταδεικνύεται η νοηματική αλληλουχία μεταξύ των παραγράφων.